Ford Fiesta bliver en Renault 5 i nye klæder

Ford Fiesta kan være på vej tilbage. Ikke som den billige benzinbil, mange europæere kender fra indkørslen, men som en kompakt elbil bygget på Renault-teknik.

Ifølge britiske Auto Express er en elektrisk Fiesta en del af Fords nye europæiske strategi, “Ready, Set, Ford”. Planen er at lancere fem nye modeller i løbet af kort tid fra 2028 til 2029, hvor flere skal kunne fås med forskellige drivlinjer. Fiesta ventes dog udelukkende som elbil.

Det opsigtsvækkende er, at Ford angiveligt vil læne sig op ad Renaults elbilplatform. Det betyder, at den nye Fiesta kan komme til at dele grundteknik med Renault 5, Alpine A290 og Nissan Micra.

For Ford giver det god mening. Fiesta forsvandt fra produktionen i 2023 efter næsten 50 år på det europæiske marked, og Ford har siden manglet en lille, folkelig model i den billige ende. Ved at bruge Renaults platform kan Ford springe noget af den dyre udvikling over og hurtigere få en elbil på gaden, der passer bedre til europæiske bilkøbere end mærkets større modeller.

For forbrugerne kan det betyde en Fiesta, der i praksis bliver en Renault 5 i Ford-design. Altså en lille elbil med kendt teknik, men med Fords eget udtryk, kabine og køreegenskaber.

Der er dog stadig nogle år til lanceringen. Netop derfor håber Ford formentlig, at Renaults platform når at blive billigere, bedre og mere effektiv, inden Fiesta-navnet igen skal lokke europæerne ind i Ford-butikkerne.

Det er ikke første gang, Ford allierer sig med en kon-kollega. Fod Explorer er bygget på samme platform som Volkswagen ID.4.

Ford Fiesta bliver en Renault 5 i nye klæder